TRUE แจงข้อมูล “ไวด์ บรอด คาสท์” ขึ้นแท่นผู้ถือหุ้นใหญ่
TRUE แจง “ไวด์ บรอด คาสท์” เป็นบริษัทในเครือเจริญโภคภัณฑ์นานกว่า 10 ปี เผยสัดส่วนถือหุ้นใน TRUE เพิ่มเป็น 57.23% 
6 ก.ค. 2559

บริษัท ทรู คอร์ปอเรชั่น จำกัด (มหาชน) หรือ TRUE ระบุว่า ตามที่ปรากฏข้อมูลใน แบบ 246-2 ที่บริษัท ไวด์ บรอด คาสท์ จำกัด (“WBC”) ได้ยื่นต่อสำนักงานคณะกรรมการกากับหลักทรัพย์และตลาดหลักทรัพย์ เมื่อวันที่ 4 กรกฎาคม 2559 ซึ่งได้เผยแพร่บนเว็บไซต์ของตลาดหลักทรัพย์แห่งประเทศไทย และในเวลาต่อมาปรากฏเป็นข่าวในสื่อออนไลน์ว่า ภายหลังการเพิ่มทุนครั้งล่าสุดของ บริษัท ทรู คอร์ปอเรชั่น จำกัด (มหาชน) WBC กลายเป็นผู้ถือหุ้นรายใหญ่ของบริษัทแทนกลุ่มเครือเจริญโภคภัณฑ์ นั้น บริษัทชี้แจงว่า WBC เป็นบริษัทหนึ่งในกลุ่มเครือเจริญโภคภัณฑ์ และถือหุ้นของบริษัทมานานกว่า 10 ปีแล้ว
ทั้งนี้ ภายหลังการเพิ่มทุน เมื่อวันที่ 29 มิถุนายน 2559 บริษัทยังคงมีโครงสร้างการถือหุ้นโดยผู้ถือหุ้นรายใหญ่เช่นเดิม คือ กลุ่มบริษัทในเครือเจริญโภคภัณฑ์ ซึ่งถือหุ้นเพิ่มขึ้นโดยรวมเป็นร้อยละ 57.23 และ China Mobile International Holdings Limited ซึ่งถือหุ้นในสัดส่วนเท่าเดิม คือ ร้อยละ 18 ของทุนชำระแล้วทั้งหมดของบริษัท
 